
R A P O R T

asupra proiectului de Lege privind aprobarea Ordonanţei de urgenţă a Guvernului nr.185/2005 pentru modificarea art.17 lit.b) din Legea nr.179/2004 privind pensiile de stat şi alte drepturi de asigurări sociale ale poliţiştilor
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege privind aprobarea Ordonanţei de urgenţă a Guvernului nr.185/2005 pentru modificarea art.17 lit.b) din Legea nr.179/2004 privind pensiile de stat şi alte drepturi de asigurări sociale ale poliţiştilor, trimis cu adresa nr.PL.X 162 din 15 martie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1786/15.12.2005 - favorabil)

· Comisiei juridice, de disciplină şi imunităţi (nr.31/283/22.03.2006 - favorabil)
· Comisiei pentru buget, finanţe şi bănci (nr.143/30.03.2006 - favorabil).
Proiectul de lege are ca obiect de reglementare aprobarea Ordonanţei de urgenţă a Guvernului nr.185/2005, prin care se propune creşterea vârstei de pensionare anticipată sau parţială a poliţiştilor care şi-au desfăşurat activitatea în condiţii speciale sau deosebite, la 50 de ani pentru bărbaţi şi 45 de ani pentru femei.
Comisia propune Plenului Camerei Deputaţilor aprobarea proiectului de lege având în vedere necesitatea adoptării unui cadru juridic care să asigure reforma instituţională proiectată până la data integrării României în Uniunea Europeană, luând în considerare faptul că reducerea semnificativă a personalului conduce la disfuncţii în procesul de reformă instituţională la nivelul Ministerului Administraţiei şi Internelor, influenţând în mod semnificativ modul de îndeplinire a atribuţiilor acestei instituţii. 

2. Proiectul de lege face parte din categoria legilor organice, conform prevederilor art.73 alin.(3) lit.p) din Constituţia României, republicată.

3. La dezbaterea proiectului a participat, în conformitate cu prevederile art.55 din Regulamentul Camerei Deputaţilor, republicat, d-na Irina Alexe – şef serviciu în cadrul Ministerului Administraţiei şi Internelor.
4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 9 martie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 4 aprilie 2006, Comisia propune admiterea fără modificări a proiectului de lege.

